TB-toetse vereiste vir Britse visums | Maroela Media
TB-toetse vereiste vir Britse visums
Van 2013 sal Suid-Afrikaners wat aansoek doen vir 'n visum om die Verenigde Koninkryk te besoek, onderworpe wees aan tuberkulose (TB)-toetse.
Volgens die Britse hoë-kommissariaat in Pretoria volg dit ná die aankondiging in Meimaand dat toetse vir tuberkulose as 'n vereiste vir sekere lande ingestel gaan word as deel van die visum-aansoek. Dit geld egter slegs vir toeriste wat ses maande lank in die land gaan vertoef, berig Beeld.
"Suid-Afrika is een van die 67 lande wat, volgens die Wêreldgesondheidsorganisasie, 'n verhoogde aantal TB-lyers toon."
Visum-aansoekers wat 'n visum-aansoek aanlyn voltooi het en die visumaansoekfooi voor 31 Desember betaal het, sal nie 'n TB-toets hoef te ondergaan nie. Volgens Beeld geld die vereiste ook reisigers van Swaziland en Lesotho.
Aansoekers sal self vir die koste van die TB-toets moet betaal wat deur middel van X-straalplate van die borskas gedoen word.